Document ID: 32006D0766

ΑΠΌΦΑΣΗ ΤΗΣ ΕΠΙΤΡΟΠΉΣ
της 6ης Νοεμβρίου 2006
για την κατάρτιση των καταλόγων τρίτων χωρών και εδαφών από τα οποία επιτρέπονται οι εισαγωγές δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων
[κοινοποιηθείσα υπό τον αριθμό Ε(2006) 5171]
(Κείμενο που παρουσιάζει ενδιαφέρον για τον ΕΟΧ)
(2006/766/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 854/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τον καθορισμό ειδικών διατάξεων για την οργάνωση των επίσημων ελέγχων στα προϊόντα ζωικής προέλευσης που προορίζονται για κατανάλωση από τον άνθρωπο (1), και ιδίως το άρθρο 11 παράγραφος 1,
Εκτιμώντας τα ακόλουθα:
(1)
Στον κανονισμό (ΕΚ) αριθ. 854/2004 θεσπίζονται οι ειδικοί όροι που διέπουν την εισαγωγή δίθυρων μαλακίων, εχινοδέρμων, χιτωνόζωων, θαλάσσιων γαστερόποδων και αλιευτικών προϊόντων από τρίτες χώρες.
(2)
Με την απόφαση 97/20/ΕΚ της Επιτροπής (2) θεσπίστηκε ο κατάλογος των τρίτων χωρών που πληρούν τις προϋποθέσεις ισοτιμίας για τους όρους παραγωγής και διάθεσης στην αγορά των δίθυρων μαλακίων, των εχινόδερμων, των χιτωνόζωων και των θαλάσσιων γαστεροπόδων και με την απόφαση 97/296/ΕΚ της Επιτροπής (3) καταρτίστηκε ο κατάλογος των τρίτων χωρών από τις οποίες επιτρέπονται οι εισαγωγές αλιευτικών προϊόντων για ανθρώπινη διατροφή.
(3)
Πρέπει να καταρτίζονται κατάλογοι που περιλαμβάνουν τις τρίτες χώρες και τα εδάφη που πληρούν τα κριτήρια που αναφέρονται στο άρθρο 11 παράγραφος 4 του κανονισμού (ΕΚ) αριθ. 854/2004 και τα οποία δύνανται κατά συνέπεια να παράσχουν εγγυήσεις ότι τα δίθυρα μαλάκια, εχινόδερμα, χιτωνόζωα, θαλάσσια γαστερόποδα και αλιευτικά προϊόντα που εξάγονται στην Κοινότητα πληρούν τους υγειονομικούς όρους που έχουν θεσπιστεί για την προστασία της υγείας των καταναλωτών. Ωστόσο, οι εισαγωγές προσαγωγών μυών των pectinidae που δεν προέρχονται από την υδατοκαλλιέργεια, οι οποίοι αποχωρίζονται πλήρως από τα σπλάχνα και τους γεννητικούς αδένες, πρέπει να επιτρέπονται και από τρίτες χώρες που δεν περιλαμβάνονται στον εν λόγω κατάλογο.
(4)
Οι αρμόδιες αρχές της Αυστραλίας, της Νέας Ζηλανδίας και της Ουρουγουάης έχουν παράσχει τις απαραίτητες εγγυήσεις ότι οι όροι που ισχύουν όσον αφορά τα ζώντα δίθυρα μαλάκια, εχινόδερμα, χιτωνόζωα και θαλάσσια γαστερόποδα είναι ισοδύναμοι με αυτούς που προβλέπονται από τη σχετική κοινοτική νομοθεσία.
(5)
Οι αρμόδιες αρχές της Αρμενίας, της Λευκορωσίας και της Ουκρανίας έχουν παράσχει τις απαραίτητες εγγυήσεις ότι οι όροι που ισχύουν όσον αφορά τα αλιευτικά προϊόντα είναι ισοδύναμοι με αυτούς που προβλέπονται από τη σχετική κοινοτική νομοθεσία.
(6)
Κατά συνέπεια, οι αποφάσεις 97/20/ΕΚ και 97/296/ΕΚ πρέπει να καταργηθούν και να αντικατασταθούν από νέα απόφαση.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εισαγωγές δίθυρων μαλακίων, εχινοδέρμων, χιτωνόζωων και θαλάσσιων γαστερόποδων
1. Ο κατάλογος των τρίτων χωρών από τις οποίες επιτρέπονται οι εισαγωγές δίθυρων μαλακίων, εχινοδέρμων, χιτωνόζωων και θαλάσσιων γαστερόποδων σύμφωνα με το άρθρο 11 παράγραφος 1 του κανονισμού (ΕΚ) αριθ. 854/2004 καθορίζεται στο παράρτημα 1 της παρούσας απόφασης.
2. Παρά το άρθρο 11 παράγραφος 1 του κανονισμού (ΕΚ) αριθ. 854/2004, η παράγραφος 1 δεν ισχύει για τους προσαγωγούς μυς των pectinidae που δεν προέρχονται από την υδατοκαλλιέργεια, οι οποίοι αποχωρίζονται πλήρως από τα σπλάχνα και τους γεννητικούς αδένες, που εισάγονται επίσης από τρίτες χώρες που δεν περιλαμβάνονται στον κατάλογο που αναφέρεται στην παράγραφο 1.
Άρθρο 2
Εισαγωγές αλιευτικών προϊόντων
Ο κατάλογος των τρίτων χωρών και εδαφών από τις οποίες επιτρέπονται οι εισαγωγές αλιευτικών προϊόντων, σύμφωνα με το άρθρο 11 παράγραφος 1 του κανονισμού (ΕΚ) αριθ. 854/2004, καθορίζεται στο παράρτημα ΙΙ της παρούσας απόφασης.
Άρθρο 3
Κατάργηση
Οι αποφάσεις 97/20/ΕΚ και 97/296/ΕΚ καταργούνται.
Οι αναφορές στις καταργηθείσες αποφάσεις θεωρείται ότι αποτελούν αναφορές στην παρούσα απόφαση.
Άρθρο 4
Η παρούσα απόφαση απευθύνεται στα κράτη μέλη.
Βρυξέλλες, 6 Νοεμβρίου 2006.

Labels: 0
3
5
6